b'\n_START_ARTICLE_\nJacob Thurmann Ihlen\n_START_SECTION_\nKarriere\n_START_PARAGRAPH_\nJacob tok examen artium i 1851 og den juridiske embedseksamen i 1855. Han ble advokat i Christiania fra 1859, og fikk m\xc3\xb8terett for H\xc3\xb8yesterett fra 1863. Han ble valgt til Stortinget i 1883 og i 1886, for partiet H\xc3\xb8yre. Han representerte valgkretsen Kristiania, H\xc3\xb8nefoss og Kongsvinger. Han ble medlem av  Kristiania bystyre fra 1872._NEWLINE_Ihlen etablerte Forsikringsselskapet Norden sammen med Carl Ferdinand Gjerdrum, og var styreformann fra 1867 til 1903. Fra 1871 til 1903 var han ogs\xc3\xa5 styreformann i Forsikringsselskapet Poseidon, og styremedlem i Hypotekbanken fra 1888.\n_START_SECTION_\nFamilie\n_START_PARAGRAPH_\nIhlen var s\xc3\xb8nn av skipsreder Nils Ihlen (1793\xe2\x80\x931865) og Barbara Wincentz Thurmann (1800\xe2\x80\x931879). Han var bror til Niels Ihlen og Wincentz Thurmann Ihlen, onkel til Christian og Nils Claus Ihlen, og grandonkel til Nils, Joakim og Alf Ihlen._NEWLINE_Jacob Thurmann Ihlen giftet seg med belgiske Ambroisine Pauline Rouquet i februar 1868 i Oslo domkirke, og paret fikk fem barn. Ihlen oppf\xc3\xb8rte Huitfeldts gate 3, der familien bodde til hans d\xc3\xb8d. Datteren Celina giftet seg med godseier og politiker Christian Pierre Mathiesen, og ble mor til seks barn. En annen datter, Barbara, giftet seg med advokat Arthur Knagenhjelm. Datteren Marie giftet seg med biskop Jens Gran Gleditsch. Deres s\xc3\xb8nn Jacob Ihlen ble advokat og offiser, og eide Parkveien 37 en tid._NEWLINE_Han ble kommand\xc3\xb8r av Sankt Olavs Orden i 1894. Han ble ogs\xc3\xa5 kommand\xc3\xb8r av Dannebrogordenen samt Polarstjerneordenen. Han d\xc3\xb8de i 1903 i Kristiania. Hans svigers\xc3\xb8nn Christian Pierre ble senere styreformann i Forsikringsselskapet Norden._NEWLINE_Ihlen er begravet p\xc3\xa5 V\xc3\xa5r Frelsers gravlund.'